2019ના વન-ડે ક્રિકેટ વર્લ્ડ કપને હવે 12 મહિના કરતાં પણ ઓછો સમય રહી ગયો છે અને એ મેગા ઇવેન્ટ ઇંગ્લેન્ડમાં જ યોજાનારી છે ત્યારે આ પ્રવાસ ભારત માટે વધારે મહત્વનો બની રહેશે. ભારતે આ સિરીઝનો પ્રારંભ કરતાં અગાઉ ગયા સપ્તાહે આયર્લેન્ડ સામેની બે ટી20 મેચમાં ધરખમ દેખાવ કર્યો હતો. પ્રથમ મેચમાં તેનો 72 રનથી વિજય થયો હતો તો એ પ્રદર્શનમાં સુધારો કરીને તેણે બીજી ટી20 મેચ 143 રનના વિશાળ માર્જિનથી જીત મેળવી હતી. જોકે વિરાટ કોહલી એન્ડ કંપની સારી રીતે જાણે છે કે ઇંગ્લેન્ડ સામે રમવું અને આયર્લેન્ડ સામે મુકાબલો કરવામાં ઘણો ફરક છે.